कनाडा राजदूत बोले- हरकत से स्तब्ध, भारतीय विदेश मंत्री ने कहा- रिश्तों के लिए अच्छा नहीं
Former PM Indira Gandhi Assassination Parade Controversy Canada Brampton Ambassador Cameron MacKay कनाडा में नगर कीर्तन की आड़ में पूर्व प्रधानमंत्री इंदिरा गांधी की हत्या पर झांकी निकालने का हर तरफ विरोध शुरू हो गया है। ब्रैम्पटन शहर में झांकी निकालने पर कनाडा के भारत में राजदूत ने भी कड़ी आपत्ति दर्ज की है।
कनाडा के ब्रैम्टन शहर में नगर कीर्तन की आड़ में पूर्व प्रधानमंत्री इंदिरा गांधी की हत्या पर झांकी निकालने का हर तरफ विरोध शुरू हो रहा है। ब्रैम्पटन शहर में झांकी निकालने पर कनाडा के भारत में राजदूत ने भी कड़ी आपत्ति दर्ज की है। इसके अलावा भारत के विदेश मंत्री एस जयशंकर ने कहा कि अलगाववादियों, चरमपंथियों को तरजीह रिश्तों के लिए अच्छी नहीं है।
कनाडा में नफरत और हिंसा के लिए जगह नहींः कैमरन 
कनाडा के राजदूत कैमरन मैके ने ट्वीट कर लिखा कि एक कार्यक्रम की रिपोर्ट से मैं स्तब्ध हूं, जिसमें भारत की पूर्व प्रधानमंत्री इंदिरा गांधी की हत्या का जश्न मनाया गया था। कैमरन ने कहा कि नफरत या हिंसा के महिमा मंडन के लिए कनाडा में कोई जगह नहीं है। वह इन सारी गतिविधियों की कड़ी निंदा करते हैं।
अलगाववादियों, चरमपंथियों को जगह देना कनाडा के लिए अच्छा नहीं
भारत के विदेश मंत्री डॉक्टर एस जयशकंर ने कनाडा की आलोचना भी की है। पत्रकार सम्मेलन में दिवंगत पीएम इंदिरा गांधी की हत्या के जश्न के बारे पूछे गए सवाल पर कहा कि मुझे लगता है कि यह एक बड़ा गंभीर मुद्दा है। वोट बैंक की राजनीति की आवश्यकताओं को एक तरफ रखकर यह समझने की जरूरत है कि जिससे कोई नुकसान हो ऐसा काम क्यों कोई करेगा।
उन्होंने कहा कि मुझे लगता है कि यह एक बड़ा अंतर्निहित मुद्दा है, उस स्पेस के बारे में जो खालिस्तानी अलगाववादियों, चरमपंथियों, हिंसा की वकालत करने वाले लोगों को दिया जा रहा है। विदेश मंत्री ने स्पष्ट कहा कि मुझे लगता है कि यह रिश्तों के लिए अच्छा नहीं है और कनाडा के लिए भी अच्छा नहीं है।
कनाडा के ब्रैम्पटन शहर में निकाली गई थी झांकी 
कनाडा के ब्रैम्पटन शहर में इंदिरा गांधी की हत्या की झांकी निकाली गई थी। इसमें दो सिख गनमैनों (सतवंत सिंह और बेअंत सिंह) को भारत की पूर्व प्रधानमंत्री को गोली मारते दिखाया गया। झांकी में ऑपरेशन ब्लू स्टार और 1984 के सिख विरोधी दंगों के बैनर भी थे।
4 जून को खालिस्तानी समर्थकों की ओर से निकाले गए करीब 5 किलोमीटर लंबे नगर कीर्तन में यह झांकी दिखाई गई थी। 6 जून को ऑपरेशन ब्लू स्टार की 39वीं बरसी पर इस झांकी के फोटो-वीडियो पोस्ट किए गए।
झांकी के वीडियो सामने आने के बाद कनाडा में ही इसका विरोध शुरू हो गया है। सोशल मीडिया पर झांकी के वीडियो अपलोड कर कनाडा के प्रधानमंत्री जस्टिन ट्रूडो के सुरक्षा सलाहकार इसके लिए जिम्मेदार लोगों पर एक्शन लेने की मांग के लिए कैंपेन चला रहे हैं।
जानिए क्या था ऑपरेशन ब्लू स्टार
खालिस्तान समर्थक जरनैल सिंह भिंडरांवाले को पकड़ने के लिए 1984 में तत्कालीन प्रधानमंत्री इंदिरा गांधी के आदेश पर ऑपरेशन ब्लू स्टार चलाया गया था। वह अमृतसर के गोल्डन टेंपल में छिपा था। उसे पकड़ने के लिए 6 जून 1984 को सेना गोल्डन टेंपल और अकाल तख्त साहिब में घुसी और जरनैल सिंह को मार डाला।
ऑपरेशन में गोल्डन टेंपल और अकाल तख्त साहिब को नुकसान पहुंचा था। इसकी वजह से सिखों में काफी गुस्सा था। इसके 4 महीने बाद 31 अक्टूबर 1984 को तब की प्रधानमंत्री इंदिरा गांधी की सुरक्षा में तैनात दो सिख जवानों ने गोलियां मारकर उनकी हत्या कर दी थी। इसके बाद दिल्ली में सिख विरोधी दंगे भड़क गए थे।